钦定古今图书集成/明伦汇编/闺媛典/第029卷 > 右豹韬卫大将军赠益州大都督汝阳公独孤
## 钦定古今图书集成/明伦汇编/闺媛典/第029卷 > 右豹韬卫大将军赠益州大都督汝阳公独孤

《公燕郡夫人李氏墓志铭　　　　》前人。

夫人讳某，字某，故代州东治府右男毅都尉幽州高
士李感之女也。本姓张，居于清河郡。大父元悊，官至
安东大都护长史，与太宗有故，赐姓李氏。历仕：“州
司马，始家蓟城。是则帝宠旧臣，乃命王族，官乎朔野，
因为郡人。”伟哉！孝友清白之仁基，金钩石印之灵庆，
必将光大别族，繁衍淑女，彩黛粉敷，焜燿华晔，若斯
之盛也。夫人幼而韶异，长而婉穆，金声玉泽，蕣荣兰
茂，传贤庄姜，诗美仲氏，无以尚也。初，汝阳公夫人元
氏，生一男四女而卒，继室以夫人封诸燕郡王。元生
立及长孙杨氏二女，秉螽斯宜尔之德著，《鸤鸠》均养
之仁，色无偏和，心无殊厚。闺庭之内，雝雝如也。虽邑
中五服之家，门下三年之客，莫能察其异焉。永宁里，
先人之旧庐也。有通渠转池，巨石嵚嵰，喷险淙灂，洄
潭沈沈，殊声异状，为形胜游衍之处者十四五。前夫
人之孙，苏氏之妇，弱岁嬉而堕焉。举家环流，惮莫能
救。夫人投身赴水，或沈或浮，久之提挈仅免。其行己
也，实多类此。府君更郎将、中郎将各一，将军大军将
凡四，前后领左右羽林二军，禁营青海鸭绿二道总
管。天子元老，白首兵栏，腹心爪牙，朝无与二。外受雕
戈文马之赏，内委金玑宝贝之饰。将军既颁于部曲，
夫人亦散于宗姻，可谓“贵而好礼，富而能惠”者已。及
君子晨歌，夫人昼哭，丧有过戚，制无越礼。其后法吏
苛礼，宗子远迁，穷荒一诀，倚闾三岁。炎山瘴海，曷云
其来。施珍玩以奉佛，彻滋味以奉道。精意入冥，明神
与直，中兴昌历，无废旧勋。先公茂乎饬终，爱子荣乎起滞。天步方泰，家屯适夷，宜享南山之寿，顿奄西泉
之驾。神龙元年十二月二十二日寝疾，终于洛阳之
德懋里，春秋若干。国坠邦媛，宗倾母仪，孤嗣孝孙，哀
哀栾棘。有《诏旨》曰：“独孤某妻亡还京日，宜给灵舆并
递。”悼旧褒德，矜孤恤丧，朝之大经者。粤以明年十一
月二十日，卜葬于雍州之某原。不从先茔，古之道也。
夫计功伐，勒鼎彝，非妇人之事；撰德行，存国史，亦孝
子之志。乃为之铭曰：

猗嗟昌兮，月出之光。如叶莫莫，如华皇皇。宜启燕郡，
作合汝阳。尊之象服，锦衣褧裳。以慈行训，曰仁之纲。
以命易难，曰义之方。妇有柔德，亦惟其常。女之士行，
于何是臧。彼天苍苍，胡降百殃？舍我媚子，捐其高堂。
丘陇芒芒，风生《白杨》。象物皆尽，德音不忘。